3. KONKURRENCEPOLITIK

Traktat om oprettelse af Det Europæiske Fællesskab: Tredje del, afsnit VI, kapitel 1, konkurrencereglerne

1. Følgende støtteordninger og individuel støtte, som er trådt i kraft i en ny medlemsstat inden tiltrædelsesdatoen, og som fortsat gælder efter denne dato, vil ved tiltrædelsen blive anset for eksisterende støtte som defineret i artikel 88, stk. 1, i EF-traktaten:

a) støtteforanstaltninger, der er trådt i kraft inden den 10. december 1994;

b) støtteforanstaltninger opregnet i tillægget til dette bilag;

c) støtteforanstaltninger, der inden tiltrædelsesdatoen er blevet vurderet af den nationale myndighed for statsstøttekontrol i den nye medlemsstat og fundet forenelige med gældende fællesskabsret, og som Kommissionen ikke har gjort indsigelse mod på grund af alvorlig tvivl om, hvorvidt foranstaltningen er forenelig med fællesmarkedet, jf. proceduren i stk. 2.

Alle foranstaltninger, der stadig er gældende efter tiltrædelsesdatoen, som udgør statsstøtte, og som ikke opfylder de betingelser, der fastlægges ovenfor, vil ved tiltrædelsen blive anset for ny støtte i forbindelse med anvendelsen af artikel 88, stk. 3, i EF-traktaten.

Ovennævnte bestemmelser gælder ikke for transportsektoren eller for aktiviteter i tilknytning til produktion, forarbejdning eller afsætning af de produkter, der er opregnet i bilag I til EF-traktaten, med undtagelse af fiskevarer og heraf afledte produkter.

Ovennævnte bestemmelser berører heller ikke de overgangsbestemmelser vedrørende konkurrencepolitikken, der fastlægges i denne tiltrædelsesakt.

2. I det omfang, en ny medlemsstat ønsker, at Kommissionen skal undersøge en støtteforanstaltning i henhold til proceduren i punkt 1, litra c), skal den regelmæssigt forelægge Kommissionen:

a) en liste over eksisterende støtteforanstaltninger, som er blevet vurderet af den nationale myndighed for statsstøttekontrol, og som myndigheden har fundet forenelige med gældende fællesskabsret, og

b) alle andre oplysninger, som er væsentlige for vurderingen af, om de støtteforanstaltninger, der skal undersøges, er forenelige,

i overensstemmelse med Kommissionens konkrete indberetningskrav.

Hvis Kommissionen ikke gør indsigelse mod den eksisterende støtteforanstaltning på grund af alvorlig tvivl om, hvorvidt foranstaltningen er forenelig med fællesmarkedet, inden for 3 måneder efter modtagelsen af de fuldstændige oplysninger om denne foranstaltning, eller efter modtagelsen af den nye medlemsstats erklæring, hvori den underretter Kommissionen om, at den anser de forelagte oplysninger som fuldstændige, fordi de krævede yderligere oplysninger ikke foreligger eller allerede er forelagt, anses Kommissionen for ikke at have gjort indsigelse.

Alle støtteforanstaltninger, der er forelagt Kommissionen efter proceduren i stk. 1, litra c), forud for tiltrædelsesdatoen, skal undergives ovennævnte procedure, uanset om den pågældende nye medlemsstat allerede er blevet medlem af Unionen i løbet af undersøgelsesperioden.

3. En afgørelse fra Kommissionen om at gøre indsigelse mod en foranstaltning i overensstemmelse med punkt 1, litra c), skal anses for en afgørelse om at indlede en formel undersøgelsesprocedure som defineret i Rådets forordning (EF) nr. 659/1999 om fastlæggelse af regler for anvendelsen af EF-traktatens artikel 93 [1].

Hvis en sådan afgørelse træffes inden tiltrædelsesdatoen, vil afgørelsen først træde i kraft på tiltrædelsesdatoen.

4. For så vidt angår støtte til transportsektoren, støtteordninger og individuel støtte, som er trådt i kraft i en ny medlemsstat inden tiltrædelsesdatoen, og som fortsat gælder efter denne dato, vil de blive anset for eksisterende støtte som defineret i artikel 88, stk. 1, i EF-traktaten indtil udgangen af det tredje år efter tiltrædelsesdatoen under forudsætning af, at de meddeles til Kommissionen inden for fire måneder efter tiltrædelsen. Denne bestemmelse berører ikke procedurerne vedrørende eksisterende støtte i artikel 88 i EF-traktaten.

De nye medlemsstater skal ændre enhver støtte, som anses for at være eksisterende i henhold til ovenstående afsnit, med henblik på at efterleve de retningslinjer, der anvendes af Kommissionen, senest ved udgangen af det tredje år efter tiltrædelsesdatoen.

Eksisterende støtte og projekter med henblik på at indføre støtte eller ændre eksisterende støtte, som Kommissionen er underrettet om inden tiltrædelsesdatoen, anses for meddelt på tiltrædelsesdatoen.

[1] EFT L 83 af 27.3.1999, s. 1.

--------------------------------------------------